Eins og alþjóð veit ræðst það rétt fyrir klukkan sex í dag hvort íslenska karlalandsliðið í fótbolta kemst áfram í sextán liða úrslit á Evrópumótinu í Frakklandi . Mörg íslensk fyrirtæki hafa brugðið á það ráð að loka fyrr en venjulega vegna leiksins , sem byrjar klukkan fjögur að íslenskum tíma . Það er hins vegar ekki bara á Íslandi sem spennan magnast fyrir síðasta leiknum í riðlinum . Íslenska liðið hefur heillað fjölmarga upp úr skónum og allir sem fylgjast með mótinu yfir höfuð verða með athyglina á leiknum á eftir . Danir komu sínu liði ekki á mótið en hafa margir hverjir lýst yfir stuðningi við hið íslenska í staðinn . Segja má að fjölmiðlarnir fari þar fremstir í flokki , og í dag lýsir danska ríkisútvarpið , DR , því yfir í myndbandi á Facebook-síðu sinni að „ í dag erum við öll Íslendingar . “ Auglýsing Danska blaðið Politiken hefur gengið öðrum lengra , og hefur allt Evrópumótið haft íslenska fánann í haus vefsíðu sinnar . Þar birtast svo mismunandi skilaboð og í dag eru þau einföld : Auf wiedersehen Østrig , eða bless Austurríki . Auk þess hefur Politiken fengið íslenskan kór til þess að syngja íslenska þjóðsönginn , til þess að kenna lesendum að syngja með . „ Nú hefur þú tækifæri til að læra hann - svo þú getir hrópað með þegar leikurinn gegn Austurríki verður flautaður á , “ segir í fréttinni . Ekki nóg með þetta heldur ætlar Politiken alla leið á Íslandsbryggju í kvöld , að því er segir í annarri frétt . Fjölmiðillinn ætlar að mæta á svæðið klukkutíma fyrir leik og gefa fólki íslenska fána . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .